**Invitation til at deltage i koncepttest for at finde alternativer til medicinsk zink og kobber til fravænnede grise**

**Baggrund**

EU kommissionen overvejer i øjeblikket et forbud mod brugen af medicinsk zink til fravænnede grise. Det begrundes med risiko for skadelige effekter på miljøet samt risiko for udvikling af resistens overfor bakterier, især MRSA-bakterier. Det vides ikke, om der kommer en overgangsordning, og i så fald, hvor mange år, der bliver tale om.

Det er veldokumenteret, at tildeling af 2.500 ppm zink/kg foder til smågrise i 14 dage efter fravænning reducerer diarréfrekvensen, men det er ikke veldokumenteret, om anvendelsen af medicinsk zink også reducerer antibiotikaforbruget i vækstperioden 7-30 kg. Der stilles fra EU's side også spørgsmål til, hvilken effekt, zinktildeling har på grisenes produktivitet i perioden 7-30 kg. Der er derfor ikke taget hensyn til eventuelle positive sider af anvendelse af medicinsk zink, men kun negative effekter på miljø og resistens.

Der er igennem mange år testet mange forskellige tilsætningsstoffer for at finde alternativer til zink, men der er til dato ikke fundet produkter (bortset fra antibiotika), der kan erstatte zink. Der er derfor behov for at teste nye produkter eller produkter i forskellige kombinationer i forhold til medicinsk zink, både med hensyn til diarrébehandlinger og det samlede antibiotikaforbrug pr. gris, og også med hensyn til produktivitet i såvel 7-9 kg’s perioden og i hele vækstperioden 7-30 kg.

EFSA har også foreslået en reduktion af kobbertildeling til fravænnede grise fra 170 ppm til 25 ppm kobber i perioden. Det vides ikke om en sådan reduktion bliver gennemført men det er et fremtidigt scenarie at kobbertildelingen reduceres. Derfor inddrages også en reduktion af kobber i nedenstående test.

**Koncepttest**

Idéen med en koncepttest er at invitere firmaer og andre, der måtte have gode (og velunderbyggede) idéer til at komme med forslag til et koncept med fodring fra 7 til 30 kg (3 blandinger: 7-9 kg, 9-15 og 15-30 kg). Firmaerne (eller andre) fremsender et forslag til SEGES om, hvordan deres koncept skal skrues sammen mht. indhold af specielle råvarer eller tilsætningsstoffer. Det behøver ikke at være produkter fra samme firma, så hvis man mener, at ens eget produkt ville være godt at kombinere med andre produkter, så er det koncepter og ikke firmaer, der testes. Det skal dog være markedsførte (dvs. færdigudviklede) produkter, der skal indgå i konceptet.

**Forsøgsdesign**

Designet inkluderer 6 grupper: 1) positiv kontrol = 2.500 ppm zink fra 7 til 9 kg plus standard kobber fra 7-30 kg, 2) negativ kontrol = 0 ppm zink plus lav kobber, og 4 forskellige koncepter uden zink og med lav kobber. Det er muligt i få grupper at anvende produkter tilsat drikkevandet. Grundfoderet tilsættes xylanase og 200-300 % fytase, men ikke andre foderadditiver som organiske syrer, probiotika etc.

Der kan kun testes koncepter, der starter ved fravænning, idet der ikke kan tilsættes forskellige komponenter i sofoder og pattegrisefoder, da forsøgsgrisene indkøbes ved fravænning. Der sættes ikke grise i forsøg, der vejer under 6 kg.

Der måles produktivitet og diarrébehandlinger i perioderne 7-9 kg, 9-15 kg og 15-30 kg og der beregnes produktionsværdi i hele perioden 7-30 kg.

**Ansøgning**

Interesserede deltagere fremsender forslag til koncept, velbegrundet argumentation for forventet effekt, så meget om produktets sammensætning som muligt (SEGES underskriver gerne en fortrolighedsklausul), pris på konceptet etc. Det er gratis at deltage i afprøvningen, men de indgående tilsætningsstoffer i konceptet leveres omkostningsfrit til SEGES. Der nedsættes en vurderingsgruppe i SEGES, som vælger de koncepter, som er mest velbegrundet.

Ansøgning sendes til Niels Kjeldsen, SEGES Svineproduktion, njk@seges.dk

Afprøvningen kan starte i oktober 2017, og ansøgning om deltagelse skal derfor være SEGES i hænde senest 1. juli 2017.

**Ejerskab**

SEGES har det fulde ejerskab af data, og rådata udleveres ikke. SEGES gennemfører afprøvningen og skriver rapporten, som offentliggøres uanset resultat. SEGES har den fulde konklusionsret (- og pligt), men deltagerne får rapporten til gennemlæsning og eventuel kommentering inden udsendelse. Her er SEGES kun forpligtet til at tilpasse fejl og mangler.

Hvis deltagerne har ønsker til eventuelle supplerende analyser (blod, organ, mave, mikrobiologi og andre mere fysiologiske undersøgelser) kan det inddrages mod firmabetaling af de supplerende undersøgelser. Alle data publiceres dog efter SEGES’ valg.

Hvis dette har skærpet interessen for at deltage, kan yderligere information indhentes hos Niels Kjeldsen på e-mail njk@seges.dk.

http://lf-dokumenter/vsp/vspaktivteter/Program\_061080/063-110700\_Indsats kobber og zink red/01\_Arbejdsmappe/Afprøvning 1507, koncepttest/Projektbeskrivelse og arbejdsplan/Invitation til koncepttest.docx / 18. april 2017